গ্রাহকদের হয়রানি আটকাতে দ্রুত পদক্ষেপ করুক ডাক বিভাগ। বুধবার নিজের দফতরে এক বৈঠকে ডাক বিভাগের আধিকারিকদের এই বার্তা দিলেন ক্রেতাসুরক্ষামন্ত্রী সাধন পাণ্ডে। 
এদিন এই বৈঠকের বিষয়ে অবশ্য কিছু বলতে চাননি ডাক বিভাগের আধিকারিকেরা। তবে ডাকঘরের গ্রাহকদের হয়রানি রোধে পদক্ষেপ করতে এদিন ক্রেতা সুরক্ষা দফতরের তরফে তাঁদের বলা হয়েছে বলে বৈঠক শেষে জানিয়েছেন সাধন। মন্ত্রীর বক্তব্য, ‘‘এদিন আমরা বলেছি, গ্রাহকদের হয়রানিতে পদক্ষেপ না করলে ডাকবিভাগকে আমরা ক্রেতাসুরক্ষা আদালত পর্যন্ত টেনে নিয়ে যাব।’’ পাশাপাশি, ‘লিঙ্ক ফেলিওরে’র কারণে গ্রাহকেরা ‘ন্যাশনাল সেভিংস সার্টিফিকেটে’র টাকা তুলতে সমস্যায় পড়েন প্রায়ই। সেই কারণে নির্দিষ্ট দিন পার হয়ে যায়, অথচ সুদ পান না গ্রাহকেরা। সেক্ষেত্রে ওই অতিরিক্ত দিনগুলির জন্য বাড়তি সুদ দেওয়ার জন্যেও এদিন ডাক বিভাগের আধিকারিকদের কাছে প্রস্তাব দিয়েছেন ক্রেতাসুরক্ষামন্ত্রী। একইসঙ্গে, গোটা পরিস্থিতি নিয়েই দশটি প্রস্তাব লিখিত আকারে ডাক বিভাগকে দেওয়া হবে বলেও জানিয়েছেন তিনি। 
সাধনের এই প্রস্তাবের পর অবশ্য তা নিয়ে কোনও পদক্ষেপের কথা মন্ত্রীকে জানাতে পারেননি ডাকবিভাগের আধিকারিকেরা। বরং এদিনের বৈঠকে উপস্থিত আধিকারিকেরা মন্ত্রীর সব প্রস্তাবই দিল্লির সদর দফতরে পাঠিয়ে দেওয়ার কথা জানিয়েছেন। তবে এ ব্যাপারে সাধনের বক্তব্য, ‘‘সবকিছুতেই দিল্লি দেখালে চলবে না!’’ প্রসঙ্গত, ‘কোর ব্যাঙ্কিং’য়ের ফলে ‘লিঙ্ক ফেলিওর’ এবং ‘সার্ভার ডাউন’— এই দু’টি শব্দ শুনে অভ্যস্ত হয়ে গিয়েছেন গ্রাহকেরা। কিন্তু সেই সমস্যা মিটিয়ে যথাযথ পরিষেবার জন্য কেন কোনও নির্দিষ্ট লোক রাখা হবে না, সে প্রশ্নও তুলেছেন সাধন। পাশাপাশি, বিজ্ঞাপন দিয়ে কেন বিষয়টি গ্রাহকের নজরে আনা হয়নি, সে প্রশ্নও বৈঠকে তুলছেন ক্রেতাসুরক্ষামন্ত্রী। এছাড়াও, এদিন একটি বিমা সংস্থার আধিকারিকদের হাতে গ্রাহকদের হয়রানি নিয়ে বৈঠক করেন ক্রেতাসুরক্ষামন্ত্রী। তাঁর বক্তব্য, এজেন্টরা ঠিকমতো পরিষেবা দিচ্ছেন না বলে অভিযোগ রয়েছে গ্রাহকদের। সে বিষয়েই এদিন আধিকারিকদের সঙ্গে আলোচনা হয়েছে মন্ত্রীর।